Pesta Unjuk Pamasu-Masuon Anak Dohot Boru Pada Adat Batak - Batak Nese\nHome › Adat Batak › budaya batak › Pangoli › Pernikahan › pesta Unjuk › suku batak\nPesta Unjuk Pamasu-Masuon Anak Dohot Boru Pada Adat Batak\nTopik Referensi_Berikut Acara Pesta Unjuk Pamasu-Masuon Anak Dohot Boru Pada Adat Batak.Dalam Pernikahan Suku Batak,atau sering disebut pesta Unjuk Pangolihon Anak maka Berikut Hal yang harus kita ikuti,menurut buku panduan Pesta Unjuk pada budaya batak.\nParanak mamboan na marmiak‑miak na margoarna, jala parboru pe tong do paradehon dengke sitio‑tio dohot sipanganon na asing manambai sipanganon nabinoan ni paranak i.\nDipasahat paranak ma tudu-tudu ni sipanganon sibuha-buhai :\nHATA PARSINABUNG PARANAK\nDi hamu raja ni hula-hula nami, nuaeng ro do hami pamoruon mu na, pasahathon las ni roha nami, ima sipanganon na tabo. Tangan do tutu marsomba, dohot soara marhuhuasi, di sipanganon na otik so sadia na huboan hami on. On ma tutu raja nami, songon sipanganon sibuha-buhai di ulaonta sadarion, na mamuhai partuturonta di manogot on, asa buha ma angka parsaulian, buha nang panggabean dohot parhorason di hita on saluhut na. Songon hata ni natuatua ma dohonon nami :\nAsa sititi ma si gompa, golang-golang ma pangarahutna\nOtik sosadia pe na tupa, sai godang ma pinasuna. Botima\nHATA PARSINABUNG PARBORU\nDihamu pamoruon nami, rodo hami dison mamboan dengke na tabo. Songon naung dihatahon hamu nangkin, mamuhai partuturonta ma hita tutu di manogoton, asa ojak ma partuturon ta, sai diramoti jala tongtong didongani Tuhan Debata ma hita, ala nunga sada tahinta laho pataruhon boru nami na gabe parumaen mu dohot anak muna na gabe hela nami tu bagas joro ni Tuhanta, laho manjalo pasu-pasu parbagason marhite-hite naposoNa. Ojak ma nang pardongan saripeon nasida, tong-tong sada nasida songon daion mual.\nAsa dengke tio maon tutu, marpangidoan hita tu Amanta Debata, asa tio jala tiurma pardalan ni ulaonta ditingkion, dao angka abat-abat. Jala dengke sahat maon tutu, asa sahat ma na denggan, sahat nang angka nauli di ulaonta ditingkion, songon hata ni natuatua dohonon nami :\nSahat-sahat ni solu, sai sahatma tu bontean\nSahat ma ulaonta sadarion dipasu-pasu Tuhan, sahat tu parhorasan, sahat tu panggabean. Botima.\nDiuduti ma tu namar sipanganon. Nang pe adong tudu-tudu ni sipanganon, ndang gabe jambar sibagion dope i, alai molo tung pe dibagi, ndang pola digorahon, langsung ma dipasahat, hombar tu horong na ro ditingki i. Dung sidung marsipanganon diuduti muse martangiang andorang so borhat tu Gareja, somalna sian hula-hula do mamboan tangiang.\n2. PAMASUMASUON DI GAREJA\nAndorang so pamasumasuon, somalna jolo dibahen do acara cacatan sipil (petugas catatan sipil) di kantor ni Gereja i. Dung sidung acara cacatan sipil masuk ma tu Gereja, di jolo ma pangoli / boru muli diuduti pandongani, natoras ni pangoli/ boru muli dohot angka tutur na solhot. Dung sidung acara pamasu‑masuon i, mandok hata do paidua ni suhut sian paranak dohot sian parboru. Di na mandok hata, inti ni pangkataion hira mandok mauliate tu huria dohot tu sude tutur na ro, huhut manggorahon asa rap borhat tu inganan pesta unjuk, laho mangan indahan na las dohot minum aek sitiotio huhut manjalo dohot pasahathon adat na hombar tu ulaon i.\n3. PESTA UNJUK DI GEDUNG\nTaringot tu parmasuk ni pengantin, paranak, parboru dohot horong hula‑hula / tulang ni nadua hasuhuton tu bagasan gedung, disesuaihon ma i tu sifat ni ulaoni, lapatan na, di alaman ni ise ulaon i. (di alap jual manang di taruhon jual ).\nUlaon di taruhon jual lapatanna ulaon i di alaman / huta ni paranak. Mardomu tusi boi ma dongan tubu, boru dohot tutur na ginokhon ni paranak i masuk tu gedung pesta alai ndang dohot horong hula‑hula/ tulang ni nasida. Alana hira songon huta/alaman ni paranak i do gedung i. Dung hundul be nasida masuk ma pengantin dohot rombongan ni suhut. Dijolo ma pengantin dohot pandongani, ihut ma natoras ni pangoli dohot si solhot ni paranak. Dung jumpang tingkina di gorahon protokol ni paranak ma asa masuk horong ni hula-hula ni paranak.\nParjolo ma sian hula-hula natoras ni namangoli, dungi tu tulang, tulang rorobot, hula-hula namar haha maranggi, dungi tu hula-hula naposo, ima hula-hula ni ianakkon ni natoras ni pangoli manang hula-hula ni haha ni pangoli angka naung sohot, jala olo hula-hula ni anggina molo mangalangkai. Dung sidung i dijou protokol ni paranak ma asa masuk hula-hula ima Parboru. Masuk ma nasida, parjolo ma natoras ni boru muli, mangihut ma muse na mamboan tandok bolon dohot na mamboan dengke. Na mamboan tandok bolon, i ma paniaran ni haha manang anggi manang parumaen ni pihak parboru. Dungi mangihut ma muse haha‑anggi dohot si solhot ni nasida, ama di sambola siamun, ina di sambola hambirang huhut manghunti tandok. Sude nasida manghadang ulos di ambara siamun. Masuk ma nasida marudur dohot renta. Na mamboan dengke di pudi ni na namboan tandok bolon. Dung masuk rombongan ni par boru i, di gorahon protokol ni parboru ma asa masuk hula‑ hula/tulang nasida.\nHomesuku batakPesta Unjuk Pamasu-Masuon Anak Dohot Boru Pada Adat Batak\nRelated Posts : Adat Batak, budaya batak, Pangoli, Pernikahan, pesta Unjuk, suku batak,\nAdat Batak budaya batak Pangoli Pernikahan pesta Unjuk suku batak


Rumang ni Ulaon Las Ni Roha – Simanjuntak.or.id\nUlos Mula Gabe (Ulos Tondi)\nPasahathon ulos mula gabe (ulos tondi didok najolo) termasuk do on ulaon adat-paradaton. Ulos mula gabe i ma na pinasahat ni parboru tu boruna molo dung denggan pamatangna hira-hira 5-7 bulan haroan, didok manggora pamuro di tingki i. Alai, somalna, holan tu boru na mangharoani anak buha baju (anak pertama) do i dipasahat. I understand that it is something you http://grandnorthern.co.uk/83193-ivermectin-3mg-for-humans-62166/ have to be aware of if you are considering it, because it can make you feel a lot better after you take it. We also offer you a where to buy ivermectin south africa inimitably list of approved medicines that contain ivermectin in their active ingredients. I'm using a new coupon code and want to https://mileswindowsystems.co.uk/95956-ivermectin-prezzo-84281/ know how i can tell. Atarax is taken by ivermectin for human parasites mouth, usually twice a day, for the treatment of anxiety, depression and chronic pain. It Chandannagar stromectol price us is used for the treatment of dandruff, skin infection. Molo tu na paduahon dohot satorusna, ndang pola dipatupa be i. Nian ianggo ditingki on ndang apala sude be mangulahon si songon on, hombar ma i ra tu angka partingkian dohot sibahenon.\nDi naung jumpang tingkina haroan (denggan pamatang) ni boru muli, las ma antong roha nasida. Diboto natua-tua ni parboru ma i, jala pintor tubu tu roha dohot pingkiranna laho pasahathon ulos mula gabe tu boruna i. Dititi ma ari jala dipaboa ma tu haha-anggina dohot boruna (angka na santampuk dope) asa rap nasida manda-pothon boruna i, la-ho mangalehon upa-upa horas di badan ni boruna marhite-hite na pasa-hathon ulos mula gabe.\nSian horong ni helana pe (paranak) nunga rade laho manjalo hula-hulana (somalna, jolo dipaboa hula-hula i do na naeng ro nasida pasa-hat ulos mula gabe i. Dipatupa nasida do sipanganon na marsaudara, jala laos diparade paranak ma pasituak na tonggi ni hula-hulana. Jadi tangkas do mardalan adat-paradaton di son. Ianggo balga dohot rumang ni ulaon i, saguru tu dos ni roha do i.\nAndorang so dimulai marsipanganon, parjolo ma nian Parboru pa-sahathon upa-upa horas tu boruna, i ma na pasahathon ulos mula gabe, ala hira ulaon khusus (hahomion) do on. Jala hira dua tempat ma inganan ni dekke. Sada ma i tangkas dibahen di ginjang ni pinggan pasu marisi sada dekke dohot indahanna, jala sada inganan sipasahatonna tu paranak (3-5 dekke).\nPintor pihak paranak jumolo pasahathon tudu-tudu ni sipanganon tu hula-hulana, di siala las ni roha nasida ala nunga dioloi jala dita-ngihon Debata angka tangiang nasida, i ma di naung hatop haroan si boru muli i, hatop marurat tu toru.\nHata pandohan manang hata ni napasahathon ulos mula gabe, hira-hira songon ma:\nInang ni boru:\nDipeakhon ma pinggan pasu namarisi dekke dohot indahan di jolo ni hela dohot boruna, didokma hatana:\n“On ma di ho inang, borungku dohot di hamu helangku sipanganon songon upa-upa di badanmu, upa-upa gabe jala horas hamu di na managam haroan na naeng sipasahaton ni Tuhanta tu hamu, di na managam tubuan anak manang boru, asa margogo ho inang”. (disulanghon ma indahan tu boruna i)\nDigotil jala disulanghon ma muse dekke, laos didok:\n“Dekke sitio-tio do on, dekke si mudur-udur, dekke sahat. Asa tio ma angka ngolu-ngolu, udur satahi saoloan hamu dohot helangku. Sahat ma nauli nadenggan di ngolumu di tumpak asi dohot holong nasian Tuhanta i. (disulanghon tolu hali)\nAmang ni Boru:\n“Nuaeng pe di ho Borungku dohot Helangku. Hupasahatma ulos ragi hidup naung nirasian tu hamu, anggiat ma sarasi badan dohot tondimu tongtong di namanagam haroan, managam pasu-pasu sipasahaton ni Tuhanta di keluargamuna. Siboan gabe, si boan rongkap maduma ma di hamu mamangke ulos ragi hidup on. Mangulosi anak dohot boru tu joloan on di ho inang, boru hasian, songon i di helangku. Asa songon hata ni umpasa ma dohononhu:\nUlos mula gabe naung hupasahat i,\nMolo dung mardalan ulaon i, boi ma ditorushon tu ulaon na mangihut, i ma paranak pasahathon tudu-tudu ni sipanganon tu hula-hulana, songon i muse parboru pasahathon dekke tu pamoruonna.\nTaringot di parjambaron juhut di ulaon songon on, molo tung pe didok paranak songon surung-surung ni parboru. Alai tangkas botoonta, ala parboru do naro mandapothon pamoruonna, dumenggan ma molo didok parboru: “Nauli ma i Raja ni Boru, alai ala tangkas do huida hami hamu di son angka namarhaha-anggi, boru, bere, dohot dongan sahutamu. Ba atur hamu ma disi, asa sidapot solup ma hami.\nPanghataion muse dung marsipanganon, pasahathon hata si gabe-gabe ma parboru. Dung i, mangampu ma sian horong ni paranak. Alai andorang so mangampu manang so marhata sigabe-gabe dope, pintor hira adong do pangidoan sian paranak, asa jolo ro nasida laho mangalusi ulos, pasahathon pasituak natonggi ni pihak parboru.\nAngka nauli nadenggan ma i saluhutna, molo sian dos ni roha. Gabe ma jala horas.\nNB. Adong deba versi namasa diulaon sisongon on, ima naro boru (paranak) mangalap ulos mula gabe tu huta (bagas) ni amangna (hula-hula). Alai, molo di ruhut ni ulaon dohot angka pangha-taion, hira-hira dos do i songon naung pinatorang.\nHasosorang Anak Buhabaju\nSorang ma si Ucok manang si Butet, ima anak buhabaju (anak pertama) di keluarga na imbaru i. Sude do marlas ni roha, sian pihak paranak songon i nang sian parboru. Alai, songon naung nidok hian, ndang apala piga be saonari namangulahon sude angka ruhut-ruhut paradaton i di tingki on.\nDi las ni roha nasida, dipaboa ma tu angka tuturna nang dohot tu hula-hulana. Jala molo najolo, nang nuaeng pe tahe, di piga-piga daerah, dipamasa dope maranggap (melek-melehan) i ma sian mulai ari par-sorang ni dakdanak i sahat na mapipil pusokna manang hira-hira pitu ari lelengna.\nDipatupa paranak do mangharoani manang didok suang robo-robo-anna. Dipatupa sipanganon, angka bangun-bangun sipanganon ni angka tutur, termasuk dongan sahuta. Alai ndang apala pinahan dipatupa disi, jala angka tutur na ro diboan do angka boan-boan hombar tu ruhut paradaton. Adong do namamboan boras, kado, hepeng, nang angka na asing dope.\nNa masa muse taida jala nunga taulahon hombar tu na sorang anak buhabaju, i ma di naro hula-hula manang tulang ni dakdanak i pasahat-hon aek ni unte. Mardalan ma di son ulaon adat-paradaton. Diboan hula-hula ma ulos parompa ni pahompuna/ bere dohot dekke sipasahatonna tu paranak. Songon i do nang paranak dibahen jala dipa-tupa do sipanganon namarsaudara. Jadi mardalan do di ulaon on hata na masisisean, hata na marsigabe-gabe. Songon i nang paranak, pasa-hatonna do pasituak natonggi tu hula-hulana. Nauli do tutu angka si songon on, asalma sian sada ni roha dohot dos ni roha. Gabe ma jala horas.\nPaebathon anak buhabaju lapatanna mamboan anak buhabaju i tu huta (jabu) ni ompungna dung marumur hira-hira 2-3 bulan. Nian ndang apala sude be mangulahon si songon on di bagasan adat-paradat-on.\nDi ari naung ditontuhon diudurhon paranak ma anakna dohot paru-maenna mamboan pahompuna i tu jabu ni hula-hulana. Udur nasida rap dohot haha-anggina, boru, bere nasolhot. Diboan nasida ma sipa-nganon na marsaudara dohot angka sipanganon na asing na mambahen las roha ni hula-hulana. Parboru pe diparade do dekke dohot ulos nalaho sipasahatonna tu pamoruonna i, songon i molo adong angka ulos sian horong ni parboru.\nPartording ni ulaon di na paebathon anak buha baju, hira songon ma:\nDung pungu jala hundul angka tutur, ro ma hata boa-boa sian par-anak di na laho pasahat tudu-tudu ni sipanganon. Somalna, amang-ni-hela manang haha-anggina do manghatahon, songon ma didok:\nDidok Parboru mangalusi: “Nauli ma i tutu. Alai jolo marsipangan-on ma hita, jala laos sian hamu ma namanguluhon tangiang.\nDi tingki na marsipanganon i dope, pintor borhat ma ama dohot ina ni dakdanak i mamboan anak buhabajuna i, dipaabinghon ma tu om-pungna boru dohot ompung na baoa. Didok: “Ampu hamu ma amang-inang pahompumuna on. Dungi disulangi helana ma simatuana dohot indahan na las dohot lompan naung diparade hian. Parjolo ma sian simatuana boru, baru pe tu simatuana doli.\nAngka engkel dohot las ni roha do tarida di ulaon si songon i. Songon hata pasu-pasu sian ompungna tu pahompuna, didok asa imbur-imbur magodang jala siboan sangap pahompuna i muse.\nDung sidung marsipanganon, mulak ma muse tu namasisisean (ma-nungkun). Disungkun dongan tubu ni parboru tu suhutna taringot tu ulaon i. Alai boi do langsung nasida manungkun pamoruon na ro mandapothon nasida i. Somalna, jolo pasahathon ulos holong (parom-pa) do ompungna tu dakdanak buhabaju i, dungi marhata sigabe-gabe ma sian hula-hula, jala mangampu ma muse paranak.\nSongon i ma hira ruhut ni ulaon napaebathon anak buhabaju pinatu-pa di son, songon acuan singkat di hita. Godang dope nian angka pan-dohan di ulaon i na naso pola nisurathon di son. Alai unang ma nian pola marganjang-ganjang angka panghataion di ulaon i, unang gabe membosankan. Naporlu di si makna dohot ruhut ni ulaon i do asa hombar tu maksud ni ulaon i. Gabe ma jala horas.\nMolo tardidi anak, lumobi ma i buha baju, olo do dibahen sada pesta partangiangan jala diundang angka tutur sahat tu dalihan natolu. Di son pinatorangon do rumang dohot ruhut ni ulaon i, asa uli nian pardalanna.\nMolo sahat tu gokhon dohot jou-jou tu dalihan na tolu, tardok ma ulaon i nunga ulaon na balga. Jadi tudu-tudu ni sipanganon pe di si ingkon lengkap ma dipatupa (lengkap dohot somba-somba).\nMolo didok sahat tu dalihan natolu, lapatanna dohot do diundang tulang ni amanta i dohot tulang ni inanta i (tulang rorobot). Molo anak buha baju do natardidi i, nunga masa muse niida nuaeng, gabe dibahen maralaman manang di gedung pertemuan manang di hotel. Alai molo tung di jabu pe dibahen ulaon i na denggan ma i. Na porlu muse si pingkiran di na patupahon ulaon tardidi anak i ma taringot di parting-kian. Molo tangkas do binoto pukul piga sae acara pandidion di gareja, boi ma tontuhononhon tu angka tutur pukul piga nasida ro tu ulaon i. Lapatanna, asa unang ro angka tondong tu jabu manang gedung pertemuan i hape suhut ndang ro dope sian gareja.\nNian nunga somal taadopi ulaon si songon on. Mardomu tu si binahen di son muse songon pedoman (acuan) di hita.\nDung pungu jala hundul sude angka tutur, dipasahat suhut ma tudu-tudu ni sipanganon namarsaudara tu hula-hulana. Biasana jolo digora-hon mamang disungkun nasida do horong ni hula-hulana i manang naung rade nasida jala tu jolo ni ise ma dipasahat.\nHata ni napasahathon tudu-tudu ni si panganon songon on ma:\n“Di hamu hula-hulanami, di son hupasahat hami tu hamu tudu-tudu ni sipanganon di pesta ni si Ucok (Butet) pahompu-mu, songon dalan pasangaphon hamu Rajanami. Molo tung songon on pe na boi hupasahat hami las ma rohamu. Botima!”\n“Songon i ma di hamu pamoruonnami, lumobi di hela dohot borungku songon i di pahompu si Ucok. Di son hupasahat hami upa-upa dekke sitio-tio, asa sai tio ma antong panggabean parhorasan di hamu. Dekke simudur-udur ma on antong, asa sai mudur-udur hamu mangalului angka ngolu-ngolu siapari laho pature-ture pahompunami on. Dekke saur jala dekke sahat ma on, sai saur ma antong ibana laho jumunjung goarnai, imbur-imbur magodang sahat saur matua, tumpahon ni Tuhanta pardenggan basa i. Botima!\nMolo tung adong dope sian horong ni Tulang nalaho pasahathon dekke laos mangihut ma i. Alai, sai jumolo do hula-hula. Songon i muse, molo dipangido hula-hula asa langsung dipasahat nasida ulos holong (parompa), i pe nauli do saluhutna i.\nDung sidung marsipanganon, dipungka ma manghatai, biasana sungkun-sungkun sian hula-hula taringot di tudu-tudu ni sipanganon.\nBoi do jolo masipasangapan paranak dohot dongan tubuna. Molo dung dos rohana, ditontuhon ma sian namarhaha-anggi i gabe parhata (parsinabul) laho mangalusi angka sungkun-sungkun sian hula-hula dohot tulang. I do ulina molo denggan angka namardongan tubu, si sada ulaon di las ni roha nang di arsak ni roha.\nTaringot tu parjambaron, sai jumolo do suhut (parsinabul ni par-anak) i parsangaphon hula-hulana didok, “Ba nunga hupasahat hami tu hamu Rajanami, hamu ma namangaturhon. Namangulahon ma hami.”\nMolo songon i, pintor olo do sipata didok hula-hula manang tulang i songon on: “Sidapot solup ma hami. Diboto hami , diantusi hamu ruhut-ruhut ni parjambaron.”\nNauli jala nadenggan ma saluhutna i. Dipature ma jambar i jala dipasahat tu angka tutur: jambar ni hula-hula, tulang, pariban, songon i tu boru, dongan sahuta nang jambar ni dongan tubu.\nUlaon na mangihut muse i ma marhata sigabe-gabe sian angka ho-rong ni hula-hula dohot uduran nasida. Mangampu ma muse sian suhut (manang paranak), jala somalna andorang so marhata sigabe-gabe, dipa-ngido paranak do tingki asa dipasahat songon pasituak na tonggi tu hula-hulana dohot tulangna. Dioloi jala digabehon hula-hula dohot tulang ma i. Somalna hira sude do horong ni hula-hula dapotan, alai martingkat (gumodang tu nasumolhot) ma dibahen paranak balga ni hepeng pasituak natonggi i. I ma songon ganti ni dekke dohot ulos nabinahen nasida.\nDung sidung angka ulaon i, dipangido hasuhuton paranak ma asa hula-hula na manutup ulaon i, marhite ende dohot tangiang.\n– Molo adong acara kebaktian, dipatupa ma i songon panimpuli ni ulaon i. Hombar tu si boi ma ra panghataion dipersingkat alai jelas sasaranna.\n– Di tingki na naeng pasahat tudu-tudu ni sipanganon, denggan do parmisi dohot hata marsantabi paranak tu horong ni Tulangnya na mandok molo tung tu jolo ni hula-hulanami pe hupasahat hami tudu-tudu ni sipanganon i, asa marboha-bahenon nasida (mohon maaf dan maklum).\nDi tingki on nunga hira dipados halak be ulaon namangompoi jabu dohot manuruk jabu. Sasintongna asing do nian ruhut ni ulaon i. Umbalga do ulaon mangompoi sian manuruk jabu. Najolo, molo didok mangompoi jabu, boi do panjuhutina dibahen horbo, lombu, jala sogot manogot na i diseat do namarmiak-miak sipanganon ni angka tutur, lumobi sian hula-hula (songon sibuha-buhai di ulaon pesta unjuk).\nAngka na porlu ulahononhon di ulaon namanuruk jabu. (Nian molo di angka ruhut ni panghataion hira dos do di na mangoppoi jabu dohot na manuruk jabu)\nDung jumpa tingkina, masuk ma hula-hula tu jabu ni boruna. Diba-hen hula-hula ma parbue na pir (boras) di simanjujung ni hela dohot boruna di pintu masuk.\n“On ma upa-upa gabe, upa-upa horas. Pirma tondi muna jala horas-horas mangingani jabu sibaganding-tuamuna on. Hipas jala horas-horas ma hamu didongani asi hohot holong ni Tuhanta Debata.\nDung hundul angka tutur dohot sude sisolhot, dipasahat suhut ma tudu-tudu ni si panganon tu hula-hula. Alai dumenggan do molo jolo parmisi, marsantabi tu horong ni tulang ni suhut.\n“Di ari nauli di bulan nadenggan on, hupasahat hami tu hamu Rajanami tudu-tudu ni sipanganon namarsaudara, tubu-tubu ni panggabean parhorasan ma on, molo songon on pe na boi hupatupa hami laho pasangaphon hamu, las ma rohamu di si Rajanami. Jala songon hata ni natua-tua ma dohononnami:\nHoras ma di hami borumu na mangalehon.\nBotima. (Diolophon natorop)\nTingki pasahat dekke:\n“Nuaeng pe hupasahat ma ulos na ganjang on. Parhitean ma on, sai dilehon Debata ma ganjang ni umur di hamu di na manuruk bagasmuna on. Hatubuan ni anak dohot boru ma jabu sibaganding tua on di hamu, lumobi gabe bagas pamujion di Tuhanta Pardenggan basa i.”\nAsa songon hata ni umpasa ma tutu dohonon nami:\nSai horas-horas ma hamu mangingani bagasmuna on,\nditumpak Tuhanta Pardenggan Basa i.\nSai ganjang ma antong umurmu mangingani sibaganding tua on,\nsahat hamu tu nasaur-matua.\nDung simpul napasahat ulos (termasuk molo tung adong sian horong ni angka tulang napasahat dekke dohot ulos) diparade ma sipanganon. Dung i sahat ma muse tu na marbagi jambar\nNB: Molo boi nian, di na marbagi jambar di ulaon namanuruk jabu, unang morot jambar ihur-ihur sian hasuhuton.\nTaringot parjambaron juhut, khususna jambar ihur-ihur, adong do deba namandok gabe ulak ni tandok ni hula-hula ma i. Alai adong naasing mandok, molo boi nian, unang ma morot i sian hasuhuton, alai boi ma i diganti osang dohot somba-somba. Alai jolo diseat hata asa diseat raut, ba pinangido angka panuturion di angka namarbagi jambar, asa unang adong namanarita. Asing dolok asing do duhutna, asing luat asing do nang ruhutna.\nAdong do muse versi: sai parjolo hula-hula dohot horong ni tulang pasahathon dekke upa-upa dohot ulos tu suhut. Dung sae i pe suhut pasahathon tudu-tudu ni sipangaon tu hula-hulana. Aek godang ma tu aek laut, dos ni roha sibahen nasaut.\nUlaon na mangihut muse i ma angka panghataion. Molo tung boi sai jumolo ma sian dongan tubu ni hasuhuton manungkun sintuhu ni ulaon, sintuhu ni indahan masak tu hasuhuton. Nang pe songon i tong do hita kembali tu angka dos ni roha, dohot tu rumang ni ulaon i.\nHula-hula dohot tulang ma napasahathon hata pasu-pasu, hata si gabe-gabe, molo sian suhut paranak rap mangampu ma, songon i sian dongan sahuta. Alai porlu botoonta, molo masituak na tonggi asa tangkas do dipasahat tu sude hula-hula, tulang dohot uduran nasida.\nMolo tung pe dipatupa partangiangan/kebaktian di ulaon na manuruk jabu, mansai nadenggan ma i tutu. Alai, hira panimpuli ma i diulaon i.\nBungaran Simanjuntak (M14)2008-02-25T16:22:01+07:00


Dung lam matua – Amani Partogi\n← Mambaen posoposo\nTuhanku, Ho Haporusanku →\nDung lam matua\nPosted on 10 Juni, 2011 by Hendry Lumban Gaol\nNdang na si naujui be ahu, nunga matua pamatang, sipareon hurang tinggil, simalolong lam mangarambon, simanjojak ugot-ugot mardalan, sude ma tahe lam moru.\nHugorahon do nian asa paridion mu ahu, lumobi di na loja pamatanghu mandalani tapian tu rura an, alai boasa ma dohononmu, holan na mangarsahi ahu?. Ingot ma najolo, dang marnaloja ahu paridihon ho, dang hea hu dok mangarsahi, mengkel do ahu. Huabing do ho, huompa tu tapian paridian i.Dun\nDang tarpareso au be paheanhu, sipanganon hu, hudokdo asa urupi au, haru mangihoti sipatuku pe nunga lupa a. Alai aha ma alusmu anaha?, Ipe dang tarulahon ho, nimmu. Diingot ho do najolo, sang hea hudok manang aha, las do rhangku mambuat paheanmu, paias bajum, manang mangihoti sipatum.\nBoasa muruhanmu ahu molo godang sungkun-sungkunhu tuho?. Dihatuaon on, lam mora-mora do iba lupa, dang niingot nanihatahon nangkinon. Haru pe sala ahu, dung dipaingot ho lobi sian sampulu hali, ingot ma hasian, dinajolo dang hea hudok loja manuhuthon turi-turian, poda marulahulak huhatahon tu ho asa adong bohal mu diparngoluon on.\nDilean ho do nian ugasan namasa saonari, alai molo sai husungkun ho, bohado mamangke HP on, boasa gabe muruk-muruk ho?, didok ho do asa marsiajar au. Ue, dainang…dang marnaloja au mangajar-ajari ho, asa diboto ho manggorethon pitolot mi, huparulahulakkon do songon na mangusa bohonon, boha ma asa boi ho manurat, manggombar. Las ni rohangki dung boi hujaha surat mi.\nMolo tung loja au mardalan, alani sahit hon, unang lean di ahu tungkot, alai togu-togu ma ahu. Sai naeng do huappehon tanganhu tu abaram na bidang i, alai ahama didok ho, hasian?. Ue, gabe loja do iba dah, pahundul ma di karosi mi. Ingot ma jolo, anggia,….alai tahe dang diingot ho be i. Andorang marumur ho dua taon, sai hutogu do ho asa boi jojakhononmu simanjojak mi, huabing jala hupajonjong ho mo tinggang, jala hulean do tanganhu bahen sitiopon mu.\nHuboto do boha murukmu, molo maraburan sipangangon sian pamangan hi, mangarotahi jabum, loja ho paias paheanhu. Pasabar ma roham, anggi, ingot ma dinajolo, tung maraburan dibaen ho sipanganon i, datung hea humuruhi ho, sai humeme-husulangi ho nanget-nanget hut huajari ho mangan.\nBoasa muruk ho, molo husungkun, boasa dang martelepon?. Aha alusmu?, sai maos, ipe martelepon. Ingot ma hasianku, dang marna loja au mangajari ho manghatai, sian sangkababa tu duangkababa, sahat tu namalo ho.\nOlo balga soaram molo sai maos marulahulak tinaringotan sada sungkun-sungkun. Nimmu “sai maos-sai maos”, tutu ma i hasian. Ingot ma jo, ai hea do hutingalhon ho molo sai godang sungkun-sungkunmu?. Holan hundul ho di lambungku, nunga sonang au.\nTarsor hupangido sihumisik mi, ahama ma alusmu?. “Tuaha baenonmu i, nga rade dijabu on”, tutu ma nian, alai atik boha lao iba tu jabu ni pamili, dang nangggo adong boan-boan ni tangan?. Ingot ma, anaha, sian na singkola sahat tu na sohot parsingkolaanmu, datung hea husungkun, tu aha hepeng na hutongos i. Dang sonang ahu molo dang hatongos au sihumisk tu haporluanmu.\nIngot ma hasian, dung matua ho muse, ae on mu ma songon na huaeon, jala ingotonmu ma sude hatangkon.


13.14 Gereja Katolik Maria P.O.K.-Sidikalang 1 comment\nMinggu, 24 mei 2009: Minggu Paskah VII\nAri Komunikasi Saportibi\nUlaon 1:15-17,20a,20c-26; 1Joh 4:11-16; Yoh 17:11b-19\n“Nunga hulehon hatami tu nasida; dihosomi portibi on do nasida, ai ndang sian portibi on nasida, songon Ahu na so sian portibi on.”\nSada sian godang namambahen Jesus sukses mangulahon tohonan na nilehon Debata Ama tu ibana, ima KOMUNIKASI. Jesus Kristus sai tongtong do manjalin komunikasi dohot Debata Ama, rupani i marhite na jotjot, gariada ganup tingki ibana martangiang. Dibagasan kumonukasiNa dohot Debata Ama, dipasahat ibana do sude nadiulaNa, angka siseanNa, jala marhite komunikasi I, muse dipatogu Debata imaNa. Suang songoni muse, Jesus menjalin komunikasi na tung mansai bagak dohot jolma i di na pasahathon Barita Nauli. Molo hita jaha di Buku Nabadia, suang songoni molo hita tonton film Jesus, tangkas tarida tung mansai malo hian Jesus markomunikasi pasahathon Barita Nauli. Ra ndang adong pakar komunikasi na boi manandingi Jesus di portibion, alana tangkas Jesus tung mansai malo manghatai, hatana gok huaso, jala aha na pinasahatNa tarida diparngoluanNa, pokkokna sampurna. Dikomunikasi i pe, Jesus mamangke bahasa ni jolma sesuai dohot pemirsah, jadi mura diantusi namambegei, ndang hera angka pamimpin nueng on, antar songon na pajogo-jagohon, jala asa dietong halak jago sai dipangkeima istilah-istilah langit na so diantusi jolma. Asing ni i muse, dipangke Jesus do sarana na adong di tingki i, sesuai dohot dunia di tingki i dohot na tinanda di namambegei. Ah, memang tung mansai malo hian Jesus markomunikasi dinapasahathon Barita Nauli, jala memang toho ma ibana sahalak Pakar Komunikasi, ndang adong tandinganna.\nSadari on ari Minggu Paskah pa pituhon huhut mai ditaringoti Ari Komunikai saportibi. Marhite Ari Komunikasi on, tontu hita halak Kristen dipaingot di tohonan naung ta jalo, ima pasahathon Barita Nauli. Di napasahathon Barita Nauli i, dipaingot hita asa marsiajar sian Jesus boha do markomunikasi na denggan di napasahathon Barita Nauli. Jumolo sahali na ingkon taulahon ima, manjalin komunikasi na denggan dohot Tuhan Debatanta, hita bina ma jumolo hubungan na bagak dohot Debata, baru pe sian i ma hita markomunikasi dohot jolma dinapasahathon Barita Nauli, songon naung binahen di Jesus Kristus. Di ari Komunikasi saportibi on, na umporlu taparrohahon ima hita pangke ma angka sarana komunkasi nuaeng on laho pasahathon Barita Nauli. Rupani i, nueng on tontu nunga sude punasa HP, gariada angka gellengta pe ra nunga sude puna HP. Alai boasa dang adong natua-tua, ganup ari, pagi manang sore mangirim SMS na marisi hata ni Tuhan manang Barita Nauli tu angka ianakhonna? Adong do kira-kira namangulahon songon i? Boi do ra muse, di tingki ari Minggu, hita mangeSMS donganta na hurang ringgas marminggu, asa ro marminggu. Godang dope na asing na boi tabahen marhite HP laho pararathon Barita Nauli. Ra ndang adong na mangulahon i, alana marpingkir rugi , mambahen habis pulsa. Hape sadia ma pulsa i dibandinghon molo adong dongan na martobat?\nRupani na asing na umbalga muse, godang do ra halak Kristen na mora. Alai boasa ndang adong dope namora na barane mambahen Stasiun TV manang Radio na khusus laho sarana pararathon Barita Nauli? Adongdo hira-hira na hea marpingkir laho mambahen i? Alana sasintongna, godang dope halak Kristen, songoni halak Katolik na hurang mangantusi haporseaon Kristen, siala memang ndang adong na mangajari nasida. Hape molo adong stasiun TV dohot Radio khusus, tontu boi ma nasida diajari tung pe ndang pola ingkon mangutus guru agama tu inganan nasida be, alana boi dijangkau sude angka umat.\nSongon di Dairi-Sidikalang, adong do radio ni halak Kristen (GMII). Hami hea do marnipi laho mambahen Radio Khusus Katolik, alana ruas Katolik godang do jala marserak di Dairi na tung mansai bolak, gariada sahat do tu Pak-pak Bharat dohot tu Aceh Selatan. Marningot bolak ni na ingkon dihobasi Huria, Huria i ndang tolap laho mangajari sudena asa lam malo ruas katolik i di haporseaon katolik. Alai alani bolakna jala hurang tenaga, tung mansai godang do ruas Katolik i na maoto dihaporseaon Kristen manang Katolik, gabe jotjot do di nasida sarupa do sude agama i. Alani i, godang do na mura-mura pinda agama, tontu alana hurang diantusi agamana. Nipi name hian, ansugari adong hepeng laho mambahen Radio Katolik, tondu lam mura ma mangajari umat i, jala lam malo ma naside. Alai on holan nipi nama haroa, alana nipi on nunga marpiga-piga taon, alai sampe saonari ndang marna dungo dope nipi i.\nSenin, 25 Mei 2009: Minggu Paskah VII\nUlaon 19:1-8; Joh 16:29-33\n“Asa mardame hamu di bagasan Ahu, umbahen na huhatahon angka i tu hamu. Haporsuhon do jambarmuna di portibi on; alai pos ma rohamuna: Nunga talu hubahen portibi on.”\nGodang do ragam parngoluan ni angka dongan pangihut ni Jesus Kristus. Rupani i, godang do dongan na pogos i, marsidalianhon hapogosanna asa unang pola marminggu di ari Minggu manang mamparngoluhon haporseaonna, jotjot ninna sidalianna, “Boha ma bahenon pastor di namangalului ngolu on, na ingkon do tong karejo di ari Minggu!” Adong muse na asing mandok, “Ansugari rajin ahu margareja pastor, na boi lehonon ni pastor mangan keluargakhu?” Hape molo ulaon paradaton di ari Minggu, neang langkana laho maninggalhon karejona, songoni muse molo ndang kareja di ari Minggu tong do ndang laho tu gareja, alai laho tu lapo tuak do, ninna buang suntuk.\nAdong muse pangalaho na asing, ima namora tung mansai rajin margareja, aktif di sude kegiatan huria. Jala nasida jotjot gabe silehon poda taringot haporseaon, rupani i ninna, “Di hamu angka dongan sahaporseaon, ingkon ma hita marhaporseaon tu Jesus Kristus, ai pardenggan basa do ibana, sai napatupaonna do na porlu di hita, unang pola mabiar hita aha allangonta marsogot…” Umbegesai ninna dongan mangalusi, “Kesset ho, alana na mora do ho binahenna didok ho songoni, suba majolo molo pogos ho songon hami, barane dope ho mandok songon i? Adong tutu toho ni sungkun-sungkun on. Alana olo do ala naung tupa sude di ibana mambahen burju jala aktif ibana di sude kegiatan gareja, ai ndang pola mirdong be ibana mamingkirhon siallangonna sogot, ai holan martahuok manuk manogoti nunga ro hepengna.\nDibahen i, boha pe ragam ni ngolu ni halak Kristen alai sai tongtong ma hita hot dihaporseaonta na ibana do Tuhan Debatanta. Porsea do hita di si?\nSelasa, 26 Mei 2009: Minggu Paskah VII\nUlaon 20:17-27; Joh 17:1-11a\n“Alai na mananda Ho, Debata na sasada i, na sintong i, dohot Jesus Kristus na sinurum, i do hangoluan na salelenglelengna.”\nHea sahali adong ro ruas lingkungan tu pastoran manjumpangi pastor jala ninna ma, “Pastor ai ruas katolik do hami, sian lingkungan X. Omak name nunga marujung ngolu nantoari, jadi maksud nami asa misa sogot botari di jabu.” Ninna pastor i mangalusi, “Ai nunga dipabotohon hamu tu ketua lingkungan muna?’ Dialusi ruas i ma, “Nunga hu sms hami nangking pastor, lalai ndang dibalas dope, jala hami memang jarang hian marlingkungan dohot margareja.” Memang sian laporan ni pangurus lingkungan, nasida nunga marpiga taon na sakeluarga ndang margareja dohot marlingkungan. Dungi ninna pastor ma mangalusi, “Anggo songon i amang, boasa haroa pola dipangido hamu misa arwah marsogot, ai so hea hamu aktif di huria i, jala porsea do haroa hamu di tangiang ni huria i?” Ninna ibana ma muse mangalusi, “Porsea do hami pastor, jala hupangido hami misa di jabu, asa tenang borhat natua-tua i, jala dijanghon Debata natua-tua name i di harajaon Surgo, ngolu na manontong.”\nAntar songoni ma na masa dihurianta, didok porsea alai ndang dipataridahon di parngoluan, jala hangoluan na manontong i dipingkir holan tingki dung mate sajo. Alani i do, godang halak dung matua pe mulai ringgas margareja, alana laho jonok nama mate, dohot pingkiran annon molo mate asa dihobasi huria, asa unang mate hera somarugama alias sipele begu, jala asa manjalo hangoluan na seleleng ni lelengna. Hape didok Jesus nangkin, “Alai na mananda Ho, Debata na sasada i, na sintong i, dohot Jesus Kristus na sinurum, i do hangoluan na salelenglelengna.” Lapatanna, di tingki mangolu dope hita di portibi on, nunga tahilala hangoluan na saleleng ni lelengna i, ima marhite na manghaporseai Jesus Kristus, ndang holan annon dungkon mate. Haporseaon na tutu tu Jesus Kristus, ido halalas ni roha bolon, jala halalas ni roha bolon i dipagonop dungkon mate hita, di si ma marsaor hita dohot Jesus Kristus di surgo, inganan na tung mansai sonang, jala ndang mate me hita. Dibahen i, ndang toho molo didok hangoluan na saleleng ni lelengnai holan tingki dung mate, jala haporseaon i diparngoluhon holan tingki laho mate. Jadi pinsan mangolu dope hita, hita parngoluhon ma haporseaonta tu Jesus Kristus.\nRabu, 27 Mei 2009: Minggu Paskah VII\nUlaon 20:28-38; Joh 17:11b-19\n“Ndang apala hupangido, taitonmu nasida sian portibi on; alai naeng ma ramotanmu nasida maralohon na jahat i.”\nBagak nai antong holong dohot tangiang ni Jesus i tu hita. Nunga dibuat ibana hita sian portibi on dinamanjadihon hita gabe anak dohot boruNa, dungi diradoti, jala dipasahat do hita tu Debata ama jala ditangianghon do hita asa unang dibuat parjahat hita. Tangkas muse, ndang na taitonNa hita sian portibi on, alai diramoti do hita, asa unang dipatalu hajahaton na di portibi on hita. Tung mansai hirim roha ni Jesus Kristus asa sai tongtong hita raphon ibana.\nRa ninna rohanta be do, “Anggo tutu do holong roha ni Jesus tu hita, jala manghirim ibana asa hita sai tongtong raphon ibana di parngoluan di portibi on, suang songoni di surgo, boasa ma ndang taitonna hita sian portibi on, boasa ma ndang diagohon ibana na jahat i sian portibi on?\nTung mansai holong situtu do rohani Jesus tu hita, alani holongNa do binahen na dipangke hita laho pararathon Barita Nauli, disuru hita manjamitahon harajaon ni Debata di portibi on, asa lam tubagakna ngolu ni jolma di portibion, asa lam tugodangna jolma na porsea, jala masuk tu surgo. Ise ma haroa jolma i, binahen na diparbadia Debata, jala aha ma haroa pangkat ni jolma i, binahenna dipangke Debata laho manjamitahon Barita Nauli? Holan ala ni holong ni Debata sambing do, jala holong ni Debata sai tongtong mandongani hita, asa tolap hita mangulahon tohonan i, jala asa unang dibuat parjahat i hita. Dibahen i, taingot ma, nunga dibuat Debata hita sian portibion, dipabadia Debata hita jala disuru hita tu tonga-tonga ni portibi on laho parsidohot pararathon Barita Nauli, asa lam tu godangna jolma na masuk surgo.\nKamis 28 Mei 2009; Minggu Paskah VII\nUlaon 22:30;23:6-11; Joh 17:20-26\n“Asa sada nasida saluhutna; songon Ho, ale Amang, di bagasan Ahu jala Ahu di bagasan Ho, songon i ma nang nasida di bagasan Hita, asa porsea portibi on, Ho marsuru Ahu.”\nHea sahali sahalak ruas marsarita, ninna ma, “Adong hea naro tu jabu pastor, nasida marsarita taringot tu Jesus Kristus, mamboan ajaran ni Gareja nasida. Ninna nasida aha nadiajarhon ni huria nasida i do na sintong, na doshon ajaran ni Jesus Kristus, rupani i ninna, pandidion na sah alkitabiah ima ingkon disornophon tu aek, ndang sae holan ditirishon aek tu simajujung.” Jadi husungkun ma nasida, “Dia do intina, na ro hamu tu bagas name on, ndang na laho mamboan haporseaon tu Jesus Kristus i do?” Alus ni nasida, “Ido, asa porsea hamu tu Jesus Kristus.” Dungi ningku ma mangalusi, “Bah, ai ndang diida hamu naung gantung silang di bagas nami on? Sian silang i kan nunga boi tangkas di hamu bahwa hami nunga porsea tu Jesus Kristus. Asing do haroa Jesus nabinoan muna i dohot na tarsilang an? Anggo tutu do hamu laho mambaritahon Jesus Kristus, unang be ro hamu tu jamu name on, ai nunga porsea hami tu Jesus Kristus, alai laho ma hamu tu jamu ni angka dongan na so Kristen dope, di si ma baritahon hamu Jesus i, asa porsea nasida. Anggo ro do hamu tu bagas ni angka naung porsea tu Jesus Kristus, ndang na mambaritahon Jesus i hamu, alai manarbuti huriani halak, manggaori, jala ndang tutu Jesus dibinaritahonon muna alai huria munai do. Sarita i, ra nunga hea ra tabegei, jala adong do masa i, seakan-akan marasing-asing Jesus i.\nNangkin di Barita Nauli Jesus Kristus martangiang asa sada angka sisenNa i. Hape sian sarita i halak Kristen sandiri godang na momansa-monsa Kristen i. Godang halak Kristen ndang gabe sipatupa hasadaon, alai sibahen parsalisian, alani ginjang ni rohana na mandok ibana do na sintong, halak an ndang sintong. Sintong manang daong, tarida doi sian parbuena. Dibahen i, naeng ma nian hita halak Kristen gabe sipatupa hasadaon di rumah tangga, di huria dohot di masyarakat. Molo tutu do sangkap ni Debata na talului dohot na taulahon , tontu hasadaon do tapatupa. Memang laho pasadahon Gareja naung godang gabe sada Gareja, ndang mungkin be, alai pinomat nian sada di bagasan Jesus Kristus, ndang marsiparoa-roaan dohot ndang pabola-bolahon huria i ima marhite namanarbuti ruas sian huria na asing naung hot sada.\nJumat 29 Mei 2009: Minggu Paskah VII\nUlaon 25:13-21; Joh 21:15-19\n“Olo, Tuhan; diboto Ho do holong ni rohangku di Ho!”\nSomalna di tingki laho periodisasi vorhanger manang angka pangurus Gereja, dibahen ma angka criteriana. Rupani criteria i, halak i ingkon sehat jasmani dohot rohani, ingkon nunga tardidi pinomat nunga 2 taon, ringgas di partangiangan lingkungan, stasi manang parmingguan ari Minggu. Ngoluna ingkon burju di keluarga, di lingkungan dohot di masyarakat. Halak i ingkon malo manghatai. Adong muse do na mamillit pangurus asing sian criteria na di ginjang, alasanna anggiat marhite na gabe pangurus i ibana, ibana gabe ringgas margareja.\nSude kriteria na di ginjang i tung mansai bagak. Alai adong na dihalupahon songon na nidok ni Jesus tu si Petrus, ima ingkon manghaholongi Jesus Kristus di ginjang ni saluhutna. ido naumporlu na pinangido ni Jesus Kristus. Alana anggo so adong holong na songoni, saluhut kriteria i ndang marlapatan. Holong na bolon tu Jesus Kristus, di ginjang ni saluhutna na adong di portibi on, ido na gabe syarat na pinagido di sude angka siseanni Jesus Kristus. Dibahen i, hita sungkun ma dirinta, “Nunga huhaholongi Jesus Kristus di ginjang ni saluhutna na di portibi on?”\nSabtu 30 Mei 2009; Minggu Paskah VII\nUlaon 28:16-20,30-31; Joh 21:20-25\n“Molo na lomo rohangku, naeng mian ibana, paima ro Ahu, ndang na ro di ho i; asal diihuthon ho Ahu!”\nSi Johannes na manurat injil Johannes on patolhashon tu hita, ima aha na disurat di dibukkunaon, sudena tung mansai toho, tung pe ndang boi sude nabinahen ni Jesus disurathon di sada buku, alana tung mansai godang naung binahen ni Jesus, jala saluhutnai sada hahomion bolon na sotarantusan hita. Memang sada hahomion bolon do i, songon na didok ni angka namalu, “Anggo boi do sude tarantusan ngolu dohot na binahen ni Jesus, berarti dosma ibana dohot hita jolma, marhuabe tahaporseai ibana.” Lapatan ni hata, laho mandok porsea ma hita tu ibana jala hita ihuthon ma ibana, songon na nidok ni Jesus tu si Petrus, “iihuthon ma Ahu!” Hita ihuthon ma Ibana dohot sude na nidokNa, unang pola suda tingkinta laho mamingkirhon boha annon hasilna, ditangihon jolma do manang daong. Hita pahotma haporseaonta tu ibana, ai patupaonna do angka na porlu dihita.\nMinggu 31 Mei 2009: Ari Rea Pentekosta\nUlaon 2:1-11; Gal 5:16-25; Joh 15:26-27; 16:12-15\n“Alai dung ro Tondi hasintongan na nidok ondeng, togihonon ni i do hamu tubagasan nasa hasintongan.”\nDi Ari Rea Pentekosta on, tu hita dipapatar ma muse hagogoon ni Tondi Porbadia na songgop tu angka Apostel. Tondi Porbadia i, ima Tondi Nabadia na dijanjihon Jesus sandiri andorang so borhat ibana mulak tu surgo. Tondi i tung mansai manguba angka apostel. Anggo di mulana nasida tung mansai mabiar manorushon Barita Nauli, mangulahon tona ni Jesus Kristus tu nasida, alai dung songgop Tondi Porbadia tu Nasida, nasida gabe barane, jala marhite Tondi Porbadia, sude jolma mangantusi aha napisahat ni angka apostel. Jadi Tondi i, ndang holan manguba angka apostel, alai dohot do pauba angka na umbegesa jamita ni angka apostel. Tondi Porbadia naung jinalo ni angka Apostel nunga dilehon tu hita di tingki pandidion jala dipagok di tingki Krisma hita. Nunga mangula Tondi i di bagasan ngolunta?\nTaringot tu si, adong do halak Kristen na mandok, tandana sahalak Kristen i nunga digohi Tondi porbadia, jala nunga mangula Tondi porbadia i di diri nasida, ima molo boi nasida marhata roh. Hurang do tohona pandapothon, alana songon na tarsurat di Galatia 5:22-24 didok, “Alai angka on do parbue ni Tondi: Holong dohot las ni roha, dame dohot lambas ni roha, habasaron, habasaon, haporseaon, halambohon dohot hatomanon. Ndang maralo patik dompak angka sisongon i. Alai angka na ginomgoman ni Kristus Jesus, diparsilangkon do dagingna rap dohot angka hisaphisap dohot sangkapsangkap.”\nJadi tung mansai tangkas di hita, Tondi Porbadia i puba angka apostel, mambahen nasida barane majamitahon harajaon ni Debata. Tondi Porbadia dohot parbuena na mangolu di bagasan diri ni angka Apostel mambahen angka na mambegei jamita nasida gabe porsea tu debata. Saonari tasungkun ma jolo dirinta, “Nunga mangolu jala mangula Tondi Porbadia i di bagasan dirinta be? Anggo tutu nunga mangolu Tondi Porbadia naung ta jalo i di bagasan dirinta, nunga lam prosea angka dongan na pujumpang dohot hita?\n6 Juni 2009 10.31 Reply\nhy salam kenal ya, ayo dukung blog kristen


Jesus Mangajar taringot tu Manalpuhon Hasalaan | Hangoluan ni Jesus\nRingkot ni Manalpuhon Hasalaan\nSAE DO HOLAN PITU HALI MANALPUHON HASALAAN?\nTUDOSAN TARINGOT TU HATOBAN NA SO MARASI NI ROHA\nNunga diboto si Petrus poda na ingkon ulahonon ni nasida molo marsoal nasida dohot donganna. Alai saonari, naeng botoon ni si Petrus do ingkon piga hali do nasida manalpuhon hasalaan ni dongan.\nDisungkun si Petrus ma, “Tuan, molo adong donganku na marsala tu ahu, piga hali do sesaonku hasalaanna? Sahat tu pitu hali do?” Di tingki i didok angka pamimpin agama, sae do holan tolu hali manalpuhon hasalaan. Alani i, nunga burju dihilala si Petrus molo sahat tu “pitu hali” ibana manalpuhon hasalaan ni donganna.—Mateus 18:21.\nAlai, ndang songon i na diajarhon Jesus. Didok do tu si Petrus, “Hudok ma tu ho, ndang pitu hali alai sahat tu 77 hali do.” (Mateus 18:22) Lapatanna, unang ma taetong piga hali hita manalpuhon hasalaan ni dongan, alai sai rade ma hita manalpuhon hasalaan.\nLaho mangajari si Petrus, dipaboa Jesus ma sada tudosan taringot tu sahalak hatoban na so maniru asi ni roha ni sahalak raja. Marutang do hatoban i 10.000 talenta [60 juta dinar] tu raja i. Utang na balga do on, jala ndang tolap hatoban i manggarar i. Alani i, disuru raja i ma asa dijual hatoban i, tunggane boruna, dohot anakkonna. Alai marsinggang ma hatoban i tu tuanna i, ninna ma, “Sabar ma jo ho tuan, hugarar pe sude utangki.”—Mateus 18:26.\nAsi ma roha ni raja i jala disesa ma utang ni hatoban i. Alai tingki laho mulak hatoban i, pajumpang ma ibana dohot donganna hatoban. Marutang do donganna i 100 dinar tu ibana. Pintor ditarik ibana ma donganna i jala disongkik. Ninna ma, “Garar sude utangmi.” Alai marsinggang ma donganna i, ninna ma, “Sabar ma jo ho, hugarar pe sude utangki.” (Mateus 18:28, 29) Alai ndang asi roha ni hatoban i. Ndang ditiru ibana raja na marasi ni roha i. Dipenjarahon ibana ma donganna hatoban i sahat tu na digarar utangna i. Hape ummotik do utang ni donganna i sian utangna tu raja i.\nDiida hatoban na asing do na masa i, gabe dipaboa ma tu raja. Muruk ma raja i, dijou ibana ma hatoban na so marasi ni roha i, jala ninna ma, “Hatoban na jahat do ho, husesa do saluhut utangmu dung mangelek-elek ho tu ahu. Nda ingkon asi do nian roham tu donganmu hatoban songon ahu na marasi ni roha tu ho?” Dipenjarahon raja i ma hatoban i sahat tu na boi digarar ibana utangna. Dung i didok Jesus ma, “Songon i ma bahenon ni Damang na di banua ginjang i tu hamu, molo ndang disesa hamu hasalaan ni donganmuna sian rohamuna.”—Mateus 18:32-35.\nSian tudosan i, taboto ma mansai ringkot do manalpuhon hasalaan! Nunga disesa Debata dosanta dos songon utang na balga. Alani i, sadia godang pe hasalaan ni donganta tu hita, ndang sadia i martimbangkon dosanta tu Debata. Ndang holan sahali Debata manesa dosanta, alai marribu-ribu hali. Nda ingkon tatiru ma Debata? Sai tasalpuhon ma hasalaan ni donganta nang pe hansit rohanta dibahen. Ai songon jamita ni Jesus di dolok, sesaon ni Debata do dosanta molo tasesa dosa ni halak na mardosa tu hita.—Mateus 6:12.\nBoasa disungkun si Petrus taringot tu manalpuhon hasalaan ni dongan? Jala boasa didok rohana naung burju ibana molo disalpuhon hasalaan ni donganna pitu hali?\nAha do na mambahen raja i asing sian hatoban na jahat i?\nAha do na boi taparsiajari sian tudosan ni Jesus?


Si Sarah: Ina ni Angka Raja\nSIULASON NI MAJALAH ON Pangkorhon ni Surusuruan tu Parngoluonta\nSIULASON NI MAJALAH ON Hasintongan Taringot tu Surusuruan\nSIULASON NI MAJALAH ON Adong do Surusuruan na Manjaga Hamu?\nSIULASON NI MAJALAH ON Adong do Surusuruan na Jahat?\nSIULASON NI MAJALAH ON Songon dia Surusuruan Mangurupi Hamu?\nBIBEL MAMBAHEN DENGGAN NGOLUNGKU Ndang Porsea Ahu Adong Debata\nTIRU MA HAPORSEAON NI NASIDA Ina ni Angka Raja\nJAHA DIBAGASAN HATA Afrikans Albania Amhara Arab Armenia Aymara Azerbaijani Azerbaijani (Sirilik) Baoule Bashkir Batak (Karo) Batak (Toba) Bengali Biak Bikol Bislama Bolanda Bulgar Cebuano Cheska Chichewa Chitonga Chitumbuka Chiyao Chokwe Chuvash Cibemba Cina Mandarin (Disederhanakan) Cina Mandarin (Tradisional) Cinyanja Citonga (Malawi) Dangme Dansk Drehu Efik Esti Ewe Farsi Fiji Fon Ga Georgia Guarani Gun Hausa Heber Hiligaynon Hindi Hmong (White) Iban Ibanag Igbo Iloko Indonesia Inggris Islan Isoko Italia Japang Jawa Jerman Kabiye Katalan Kazak Khmer Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kisonge Kongo Korea Kreol Haiti Kreol Mauritius Kreol Seychelles Kroat Kurdi Kurmanji (Sirilik) Kurdis Kurmanji (Kaukasus) Kwangali Kwanyama Lingala Lituavi Luganda Lunda Luo Luvale Magyar Makedonia Malagasi Malayalam Malta Mam Mambwe-Lungu Maya Mbunda Melayu Mizo Moore Myanmar Nahuatl (Puebla Utara) Ndebele Ndebele (Zimbabwe) Ndonga Nepali Ngangela Nias Niue Norsk Nyaneka Nzema Oromo Ossetia Otetela Pangasinan Papiamento (Aruba) Papiamento (Curaçao) Pijin Pulopulo Solomon Polski Ponape Portugis Prancis Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rumania Rundi Rusia Samoa Sango Sepedi Serb Serb (Romawi) Sesotho (Afrika Selatan) Sesotho (Lesotho) Setswana Shona Silozi Sinhala Slovak Sloven Spanyol Sranantongo Suomi Swahili Swahili (Kongo) Swati Swensk Tagalog Tahiti Tamil Tatar Tetun Dili Thai Tigrinya Tiv Tojolabal Tok Pisin Tonga Tshiluba Tsonga Turki Twi Tzotzil Ukraina Umbundu Urhobo Venda Vietnam Wallis Waray-Waray Wayuunaiki Xhosa Yoruba Yunani Zande Zulu\nJoujou Paboahon | No. 5 2017\nTIRU MA HAPORSEAON NI NASIDA | SI SARAH\nIna ni Angka Raja\nDIPASO si Sarah ma satongkin ulaonna jala diida ma dompak langit. Dung dilehon ibana tudutudu, rap karejo ma sude hatobanna di bagasan las ni roha. Ringgas do si Sarah mangulahon ulaonna. Rimangi ma, didampol dagingna ala nunga loja ibana padengganhon tenda na maribak naung dipangke nasida. Tenda na dibahen sian kulit ni hambing i, nunga lam tipis ala jotjot hona mata ni ari dohot udan. Gabe taringot ma si Sarah, nunga godang luat na diingani nasida saleleng on. Dungkon botari, holom ma langit. Tarpaima do ibana diharoro ni si Abraham * naung borhat tingki manogot. Dung tarida tungganedolina i ro sian dolok, mengkel suping ma ibana, gabe lam tamba ma uli ni rupana.\nNunga salpu sampulu taon dung ditaripari si Abraham dohot keluargana Sunge Euprat jala borhat tu Kanaan. Rade do si Sarah mangihuthon tungganedolina borhat tu luat na so diboto dope. Diboto si Sarah, marhite si Abraham do Jahowa laho pasauthon sangkapNa, i ma asa sian ibana ro pinompar na dihalomohon Debata jala gabe sada bangso. Aha ma na boi diulahon si Sarah? Ndang boi marianakhon jala nunga marumur 75 taon ibana tingki i. Ra, sungkunsungkun do rohana, ’Songon dia ma Jahowa boi manggohi janjiNa, hape ahu do tungganeboru ni si Abraham?’ Boi do dapot rohanta boasa holsoan ibana jala ndang sabar taringot tu sangkap ni Debata i.\nSipata, boi do gabe sungkunsungkun rohanta taringot tu janji ni Debata. Boi do hita gabe ndang sabar, tarlumobi tingki paimahon asa digohi pangkirimon na tahalomohon. Aha do na taparsiajari sian haporseaon ni borua na burju on?\n”DISUNDATI JAHOWA DO AHU”\nNunga mulak keluarga i sian Misir. (1 Musa 13:1-4) Dipajongjong nasida ma tenda di luat na timbo dompak timur ni Betel, jala digoari halak Kanaan ma i Lus. Sian i, boi ma diida si Sarah bolak ni tano na dijanjihon i. Disi ma tano Kanaan dohot angka dalan tu pigapiga luat na dao. Sian sude na niidana, ndang adong na dos songon huta hatubuanna. Magodang di Ur do ibana, i ma sada kota di Mesopotamia, na daona 1.900 kilometer sian inganan i. Disi do tading angka keluargana, artana, dohot jabu naung denggan dipajongjong jala nunga adong saluran aek! Alai nang pe songon i, ndang sai tu hutana i laho rohana jala naeng mulak tusi.\nTaingot ma na disurat apostel Paulus hirahira 2.000 taon naung salpu, na manaringoti haporseaon ni si Sarah dohot si Abraham, ”Aut diingot rohanasida tano naung tinadingkonnasida i, sanga do nasida mulak tusi.” (Heber 11:8, 11, 15) Ndang sai dipaingotingot si Sarah dohot si Abraham sude naung tinadingkon ni nasida. Molo holan i do na sai dipingkiri nasida, ra gabe dipillit do mulak tu Ur. Molo mulak nasida tusi, ndang dapotnasida be hak na sumurung naung pinarade ni Jahowa. Jala, ndang adong na mananda nasida gabe sitiruon taringot tu haporseaon.\nSai tongtong do ibana manatap tu ari na naeng ro. Diurupi ibana do tungganedolina nang pe ingkon marpindapinda, mambongkar tenda, mamboan angka pahanpahanan, jala pajongjongkon tenda muse. Togu do ibana nang pe mangadopi godang parungkilon dohot angka na muba. Dipaboa Jahowa ma muse janjiNa tu si Abraham, alai ndang adong dipaboa taringot tu si Sarah!—1 Musa 13:14-17; 15:5-7.\nDihilala si Sarah, on ma tingkina laho paboahon tu si Abraham taringot tu sangkap ni rohana. Tarimangi ma songon dia pangkilalaan ni si Sarah tingki didok, ”Nunga disundati Jahowa ahu mangintubu.” Dung i, dipangido ma tu tungganedolina asa dibuat si Hagar gabe tungganeboruna, asa adong ianakhonnasida. Boi do dirimangi hamu songon dia pangkilalaan ni si Sarah tingki dipangido i tu tungganedolina? Hira na so masuk di angkal do pangidoanna i molo di tingkinta saonari. Alai, somal do di tingki i sahalak baoa naung marhasohotan mambuat borua na asing muse gabe tungganeboruna, asa adong ianakhonna. * Na dirimpu si Sarah do marhite cara on ma Debata manggohi sangkapNa asa parohon sada bangso na dipasupasu marhite si Abraham? Manang aha pe na ro tu roha ni si Sarah, rade do ibana nang pe ingkon marungkil di joloan ni ari. Songon dia pandapot ni si Abraham? Didok di Bibel, dioloi si Abraham ma na nidok ni si Sarah.—1 Musa 16:1-3.\nDebata do na mangonjar roha ni si Sarah asa mamillit songon i? Ndang. Sian pangidoanna i tarida ma, pamingkirion ni jolma do i. Dirimpu si Sarah, naung ditontuhon Debata do i asa masa tu ibana, jala didok rohana ndang adong be cara na asing na dumenggan sian i. Hape, na binahenna i gabe parohon parungkilon dohot hansit ni roha. Nang pe songon i, pangidoanna i patuduhon ndang mangkaringkothon dirina sandiri ibana. Saonari on, godang do halak na holan mangkaringkothon dirina sandiri, alani i denggan situtu do sitiruon na binahen ni si Sarah. Molo tapatujolohon do sangkap ni Debata sian na ringkot di hita, na maniru haporseaon ni si Sarah do hita disi.\n”TUTU DO NIAN, MENGKEL DO HO”\nNdang sadia leleng dungkon i, gabegabean ma si Hagar. Ra, didok rohana, rumingkotan ma ibana sian si Sarah. Gabe ndang diparsangapi ibana be si Sarah. Hansit situtu do roha ni si Sarah! Dipaloas si Abraham dohot Debata do si Sarah mambahen na hansit tu si Hagar. Tubu ma ianakhon ni si Hagar, i ma si Ismael, jala lam magodang ma ibana. (1 Musa 16:4-9, 16) Dung marumur 89 taon si Sarah jala si Abraham marumur 99 taon, adong ma muse barita sian Jahowa. Songgot do roha ni nasida mambege barita i!\nMarjanji do muse Jahowa tu si Abraham, asa marganda pinomparna. Diganti Debata do goarna. Tingki i, ditanda do ibana margoar si Abram. Alai, dibahen Jahowa ma gabe Abraham, lapatanna ”ompu ni torop angka bangso”. Jala, on ma parjolo sahali dipaboa Jahowa sangkapNa taringot tu si Sarah. Diganti Debata ma goar ni si Sarai, ra lapatanna ”Parbada”, gabe si Sarah, songon naung jotjot tabege. Aha do lapatan ni goarna i? ”Boru ni raja”! Dipatorang Jahowa ma boasa goar i na dipillit, ”Pasupasuonku do ibana jala lehononku di ho sada anak tinubuhonna. Pasupasuonku do ibana, jala gabe ina ni angka bangso ibana, jala adong do gabe angka raja sian pinomparna i.”—1 Musa 17:5, 15, 16, Bibel siganup ari.\nMarjanji do Jahowa asa sian anak ni si Sarah ro pinompar na parohon pasupasu tu sude bangso! Didok Debata ma asa dibahen goarna, si Isak, lapatanna ”Siparengkelon”. Dung diboto si Abraham sangkap ni Jahowa, i ma laho mamasumasu si Sarah asa marianakhon, ”manungkap ma si Abraham jala mengkel”. (1 Musa 17:17) Las situtu ma rohana alani i. (Rom 4:19, 20) Songon dia si Sarah?\nNdang sadia leleng, adong ma tolu halak baoa na so ditanda ro tu tenda ni si Abraham. Nang pe las ari tingki i, pintor dijangkon nasida do baoa na tolu i. Didok si Abraham ma tu si Sarah, ”Hatop, buat ma tolu solup itak na dumenggan, baen ma i gabe roti.” Godang do na diparade nasida ala lomo do rohanasida manamue. Ndang holan tungganeboruna na disuru laho paradehon i sude; alai pintor laho do si Abraham mambuat lombu asa seatonna, jala paradeonna do muse godang sipanganon dohot siinumon. (1 Musa 18:1-8, Bibel siganup ari) Surusuruan ni Jahowa do hape angka baoa i! Ra, cerita on do na diingot si Paulus tingki manurat ayat na mandok, ”Unang halanggushon hamu partamueon; ai marhite sian i hea do ditamuei halak angka surusuruan, so pamotoanna.” (Heber 13:2) Boi do ditiru hamu burju ni roha ni si Abraham dohot si Sarah?\nLomo do roha ni si Sarah manamue\nTingki sada sian surusuruan i manaringoti janji ni Debata tu si Abraham na laho marianakhon ma si Sarah, ditangihon si Sarah do i sian bagas tenda. Songgot do rohana mambege na boi do ibana marianakhon, alani i mengkel ma ibana di bagasan rohana huhut didok, ”Nunga tung matua ahu saonari, boi dope hape ahu maranakhon?” Dipasingot surusuruan i ma si Sarah marhite sungkunsungkun, ”Ai adong na so tarpatupa Jahowa?” Gabe mabiar ma si Sarah jala didok, ”Ndang na mengkel ahu.” Didok surusuruan i ma, ”Tutu do nian, mengkel do ho.”—1 Musa 18:9-15, Bibel siganup ari.\nNa gale do haporseaon ni si Sarah umbahen na mengkel ibana? Ndang songon i. Bibel mandok, ”Laos hinorhon ni haporseaon do dijangkon si Sara gogo manubuhon pomparan maralohon timbo ni umurna, ala haposan di rohana na marbagabagahonsa.” (Heber 11:11) Tangkas do ditanda si Sarah songon dia Jahowa; pos do rohana na laho saut do sude janjiNa. Sude do hita mangkaporluhon haporseaon na togu songon si Sarah. Denggan do molo tatanda Debata na disurat di Bibel. Molo taulahon i, taboto ma sintong do haporseaon na pinatudu ni si Sarah. Tongtong do Jahowa marsihohot tu sude janjiNa. Sipata, dipangke Ibana do cara na palongang roha, mambahen songgot roha manang mambahen hita gabe mengkel!\n’TANGIHON MA SUDE NA NIDOKNA’\nDipasupasu Jahowa do si Sarah alani haporseaonna\nTingki marumur 90 taon, digohi ma na pinaimaima ni si Sarah! Ditubuhon ma sada anak di si Abraham, na di tingki i marumur 100 taon. Songon naung dipaboa Debata, digoari si Abraham ma anakna i si Isak manang ”Siparengkelon”. Boi ma tarimangi songon dia si Sarah naung gale alai mengkel suping huhut didok, ”Siparengkelon do dibahen Debata tu ahu; nasa na umbegesa parengkelanna do ahu.” (1 Musa 21:6) On ma silehonlehon ni Jahowa na umbalga di ngoluna. Alai, ingkon rade do ibana mangulahon tanggung jawab na balga.\nTingki marumur lima taon si Isak, dibahen ma pesta sirang susu. Alai masa ma na so denggan. Diida si Sarah ma si Ismael na marumur 19 taon, jotjot mangarehei si Isak. Ra, ndang holan na diparengkelengkeli si Isak. Hea do didok apostel Paulus taringot tu parange ni si Ismael, i ma si penganiaya. Dihilala si Sarah, sada parsoalan na serius do on. Diboto si Sarah, ringkot do si Isak, ala marhite ibana do digohi sangkap ni Debata. Jadi, barani ma ibana paboahon i sude tu si Abraham. Dipangido ma asa dipalao si Hagar dohot si Ismael.—1 Musa 21:8-10; Galatia 4:22, 23, 29.\nSongon dia do pangkilalaan ni si Abraham? Didok di Bibel, ”Sogo situtu do roha ni si Abraham di hata i, ala ni anakna i.” Mansai holong do rohana tu si Ismael, ala ibana do anakna na parjolo. Alai, Jahowa do na tangkas mamboto sasude, alani i diurupi Jahowa ma nasida pasaehon parsoalan i. Didok di Bibel, ”Alai ninna Debata ma tu si Abraham: Unang sogo roham taringot tu dakdanak i dohot taringot tu hatobanmu; tangihon ma sude na nidok ni soara ni si Sarah tu ho, ai marhitehite si Isak do targoar di ho pinompar.” Dipapos Jahowa ma roha ni si Abraham, tongtong do sarihononNa si Hagar dohot si Ismael. Porsea jala dioloi si Abraham do i.—1 Musa 21:11-14.\nSi Sarah do tungganeboru na denggan di si Abraham. Ndang holan angka na denggan na dipaboa tu tungganedolina. Tingki diida adong parsoalan na laho masa tu keluargana jala mangkorhon di ari na naeng ro, tangkas do i dipaboa tu tungganedolina. Ndang sala na diulahonna i, jala ndang na patuduhon na so diparsangapi tungganedolina. Apostel Petrus, naung marhasohotan mandok, si Sarah ma na gabe sitiruon tu angka tungganeboru asa unduk maradophon tungganedolina. (1 Korint 9:5; 1 Petrus 3:5, 6) Sasintongna, molo ndang dipaboa si Sarah parsoalan on, patuduhon na so unduk do ibana tu tungganedolina, jala balga do pangkorhon ni i tu si Abraham dohot tu saluhut keluargana. Lambok do si Sarah mangkatai tingki paboahon parsoalan i tu si Abraham.\nGodang do angka tungganeboru na mambahen si Sarah gabe sitiruon di nasida. Sian si Sarah do nasida marsiajar songon dia asa unduk jala patuduhon sangap tu tungganedoli ni nasida. Adong do pigapiga na mangkirim asa nasida diurupi Jahowa, songon na binahenNa tu si Sarah. Diparsiajari nasida do songon dia si Sarah boi patuduhon haporseaon, holong, dohot hasabaron.\nNang pe digoari Jahowa ibana ”Boru ni raja”, alai ndang na gabe ginjang rohana manang dipangido asa dibahen tu ibana songon keluarga ni raja. I do alana, tingki marujung ngolu ibana dung marumur 127 taon, ’mangandungi ma si Abraham jala ditatangisi’ si Sarah. * (1 Musa 23:1, 2) Mansai lungun do rohana ala ndang adong be ”Boru ni raja” na hinaholonganna i. Tontu sihol do roha ni Debata Jahowa laho pahehehon si Sarah di paradeiso di tano on. Denggan ma parngoluon na laho lehononNa tu si Sarah dohot tu sude halak na maniru haporseaonna di ari na naeng ro.—Johannes 5:28, 29.\n^ par. 3 Sasintongna, najolo si Abram dohot si Sarai do goar ni nasida. Alai, asa mura taboto, tapangke ma goar na ditanda gumodang halak.\n^ par. 10 Tingki i, diloas Jahowa dope angka baoa marhasohotan tu lobi sian sada borua, alai di pudian ni ari dipatangkas Jesus ma muse, asa mangihuthon uhum na parjolo sahali dibahen tingki di porlak Eden, i ma marhasohotan tu sada baoa manang tu sada borua.—1 Musa 2:24; Mateus 19:3-9.\n^ par. 25 Di Bibel, holan si Sarah do borua na dipaboa sadia umurna tingki marujung ngolu.\nSongon dia do si Abraham patuduhon haporseaonna? Songon dia do bahenonta maniru haporseaon ni si Abraham?\nDebata Marpadan tu si Abraham\nBoasa pinda si Abraham tu Tano Kanaan? Aha do padan ni Jahowa tu si Abraham?\nNo. 5 2017 | Na Nidok ni Bibel Taringot tu Surusuruan\nJOUJOU PABOAHON No. 5 2017 | Na Nidok ni Bibel Taringot tu Surusuruan\nSi Sarah: ”Boruboru na Uli Rupa do Ho”


Mangolu Salelengna di Paradeiso di Tano On\nPANGKIRIMON NA PALASHON ROHA! Marjanji do Debata mangalehon ngolu na salelengna tu hita di tano on. Alai godang do na so porsea tu janji i. Didok nasida, ‘Na ingkon mate do sude jolma. Jala i do na masa.’ Na asing mandok, boi do hita mangolu salelengna, alai ndang di tano on. Didok nasida, ingkon jolo mate do hita baru pe boi mangolu salelengna di surgo. Tutu do i?\nParjolo, taida ma songon dia do alus ni Bibel tu tolu sungkun-sungkun on: Aha do na patuduhon jolma i ditompa asa mangolu salelengna? Aha do sangkap ni Debata tu tano on dohot tu jolma? Boasa ma mate jolma?\nSUMURUNG DO JOLMA DITOMPA\nSumurung do jolma ditompa sian sude tompaan na adong di tano on. Sian dia taboto? Didok di Bibel, jolma i ditompa ‘tumiru rupa’ ni Debata jala ‘tudos tu pangalahoNa’. (1 Musa 1:26, 27) Aha do lapatanna? Tingki manompa jolma, dilehon Debata do tu jolma angka parange na adong di diriNa, songon holong dohot hatigoran.\nAsing ni i, ditompa do jolma i boi marpingkir, mambahen haputusan, mangantusi na denggan dohot na roa, jala marale-ale tu Debata. Angka parange i ma na mambahen las rohanta mangida uli ni tompaan na asing, mangida seni, mambege musik, dohot puisi. Alai na rumingkot, ditompa do hita asa boi marale-ale tu Debata. I do na mambahen sumurung jolma sian angka tompaan di tano on.\nRimangi ma: Molo holan laho satongkin do ngolu ni jolma jala ingkon mate, boasa ma sumurung jolma i ditompa? Dilehon Debata pe angka parange i tu hita, asa boi do hita marlas ni roha mangolu salelengna di tano on.\nBOASA DITOMPA DEBATA TANO ON DOHOT JOLMA\nAdong na mandok, ditompa Debata pe jolma, ndang na laho mangolu salelengna di tano on. Didok nasida, inganan parsatongkinan do tano on, laho mamillit angka jolma na tama tu surgo asa mangolu salelengna. Molo tutu do songon i, tontu Debata do na mambahen angka hajahaton dohot hasusaan di tano on. Hape maralo do pandapot sisongon i tu na didok di Bibel. Bibel mandok, “Tau partanobatoan do Ibana, na so hasurahan di pambahenanna, ai na tigor do luhut dalanna, sihaposan do Debata, ndang adong hageduhonna, na tigor jala na bonar do Ibana.”—5 Musa 32:4.\nDipaboa do di Bibel boasa ditompa Debata tano on. Didok, “Jahowa do nampuna angka langit ni langitan, alai anggo tano on nunga dilehon tu jolma manisia.” (Psalmen 115:16) Jadi ditompa Debata pe tano on, asa boi do jolma maringanan disi salelengna. Jala diparade do sude angka na ringkot di hita asa marlas ni roha mangolu salelengna.—1 Musa 2:8, 9.\n“Jahowa do nampuna angka langit ni langitan, alai anggo tano on nunga dilehon tu jolma manisia.”—Psalmen 115:16\nAsing ni i, dipaboa do di Bibel boasa ditompa Debata jolma. Didok Ibana tu si Adam dohot si Hawa, “Gohi hamu sandok tano on, jala patunduk hamu . . . sude binatang, angka na manjirir di atas tano on.” (1 Musa 1:28) Tontu las do roha ni nasida ala disuru mambahen tano on gabe Paradeiso! Jadi, tingki ditompa Debata si Adam dohot si Hawa, lomo do rohaNa asa mangolu salelengna nasida dohot pinomparna di tano on, ndang di surgo.\nAntong, boasa ma mate jolma? Didok di Bibel, adong sada suru-suruan na mangalo tu Debata. Gabe digoari ma ibana Sibolis jala lomo rohana ndang saut sangkap ni Debata. Aha do na diulahon ibana?\nDioto-otoi Sibolis ma si Adam dohot si Hawa. Didok, adong na ditabunihon Debata sian nasida, i ma parbinotoan laho manontuhon na denggan dohot na roa. Porsea do nasida tu hata ni Sibolis, gabe dohot ma nasida mangalo tu Debata. Ujungna mardosa ma nasida, matua jala mate songon naung didok Debata. Ndang boi be nasida mangolu salelengna di tano on.—1 Musa 2:17; 3:1-6; 5:5.\nAdong do pangkorhon ni dosa ni si Adam dohot si Hawa tu hita saonari? Didok di Bibel, “Masuk do dosa i tu portibi on marhite sada jolma [si Adam]. Jala dosa i parohon hamatean. Ujungna rarat ma hamatean i tu sude jolma.” (Rom 5:12) Jadi ala mardosa do si Adam dohot si Hawa, gabe dohot ma angka pinomparna mate. Ndang ala naung ditontuhon manang direncanahon Debata.\nNang pe si Adam dohot si Hawa mangalo tu Debata, alai na ingkon saut do sangkapNa tu tano on dohot tu jolma. Ala Debata parholong do Jahowa jala na tigor, pintor diparade Ibana do cara asa boi jolma malua sian dosa dohot hamatean. Didok apostel Paulus, “Upa tinuhor ni dosa do hamatean. Alai silehon-lehon ni Debata do hangoluan na saleleng ni lelengna marhite Kristus Jesus Tuanta.” (Rom 6:23) Alani holong ni rohaNa, “Pola do Anakna na sasada i [Jesus Kristus] dilehon, asa unang mate ganup na patuduhon haporseaon tu ibana, alai asa mandapot hangoluan na saleleng ni lelengna.” (Johannes 3:16) Ala rade do Jesus mangalehon dirina gabe tobusan, boi ma tadapot muse hangoluan naung dipamago si Adam. *\nSatongkin nai, saut ma janji ni Debata taringot tu Paradeiso di tano on. Boi ma dapotmu pasu-pasu di Paradeiso molo diulahon hamu hata ni Jesus na mandok, “Masuk ma hamu sian harbangan na sompit, ai bidang jala lambas do dalan tu hamagoan jala godang do halak na masuk sian i. Alai sompit do harbangan jala sosak do dalan tu hangoluan, jala otik do halak na jumpangan i.” (Mateus 7:13, 14) Jadi hamu do na ingkon mamillit, laho mangolu salelengna do manang na ndang.\n^ par. 17 Laho mamboto gumodang hatorangan taringot laba ni tobusan tu hita, ida ma pasal 5 sian buku Aha do na Diajarhon Bibel tu Hita? na dipabinsar Sitindangi Ni Jahowa jala adong do buku on di www.jw.org/bbc.\nMansai uli do tano on. Pas do dibahen Debata dao ni tano on sian mata ni ari, pas do kemiringan ni tano on, jala denggan do diatur parputar ni tano on. Boasa ma bagak tano on dibahen Debata?


Kebaktian ni Sitindangi Ni Jahowa | JW.ORG\n“SAI MARLAS NI ROHA MA HAMU”\nKebaktian ni Sitindangi Ni Jahowa 2020\nLas rohanami manggokkon hamu asa manonton acara kebaktian saleleng tolu ari na dipatupa Sitindangi Ni Jahowa. Ala adong wabah penyakit virus corona (COVID-19), acara kebaktian taon on boi ditonton di jw.org. Akka sesi acarana lao dipamasuk sada-sada tu jw.org saleleng bulan Juli dohot Agustus.\nNA LAO DIULAS\nJumat: Lao botoonmuna ma annon songon dia suami, istri, natua-tua, dohot dakdanak boi marlas ni roha jala gabe siboan las ni roha di keluarga. Lao idaonmuna ma songon dia akka toppaan ni Debata dohot cara ni Debata manoppa hita, patuduhon na lomo do rohana asa marlas ni roha hita.\nSabtu: Boasa Sitindangi Ni Jahowa marbarita na uli di liat portibi on? Tangihon ma akka jamita, video, dohot wawancara, na patorakkon sian Bibel taringot boasa hami marbarita jala mangajari.\nMinggu: Bibel mandok, molo pasu-pasu ni Jahowa i “mambahen mamora, jala ndang mardongan hangaluton dibahen”. (Poda 10:22) Asa boi pos rohatta di hata ni Bibel i, tangihon ma jamita sian Bibel na marjudul “Carana Mandapot Hamoraon na so Mardongan Hangaluton”.\nFilm: Aha do na boi diparsiajari hamu sian habaranion dohot semangat ni si Nehemia? Di ari Sabtu dohot Minggu, tonton ma dua bagian sian film drama na marjudul Las ni Roha sian Jahowa Mambahen Hamu Margogo.”—Nehemia 8:10.\nDANG IKKON MANDAFTAR HAMU MANANG LOG IN\nIda ma daftar acara kebaktian on, jala tonton ma video taringot kebaktiannami.\nProgram Acara Kebaktian Regional Taon 2020\nTeks Sipilliton lao mandownload Program Acara Kebaktian Regional Taon 2020\nMarpungu do hami tolu hali sataon di parpungan na bolon. Aha do labana molo ro tu angka parpunguan na bolon i?\nKebaktian Sitindangi Ni Jahowa Ganup Taon\nKebaktian Regional ni Sitindangi Ni Jahowa 2020: “Sai Marlas ni Roha ma Hamu”\nParsiajari hamu ma boha carana toktong marlas ni roha nang pe marsitaonon.\nCuplikan Film Drama: Nehemia: Las ni Roha sian Jahowa Mambahen Hamu Margogo\nTotton ma cuplikan film drama di taon on taringot si Nehemia. Lao dibahen nama film lengkapna di situs web on, na gabe bagian sian kebaktian ni Sitindangi Ni Jahowa. Godang do paraloan na diadopi si Nehemia tikki paturehon tembok ni Jerusalem dohot tikki mangurupi halak asa boi marale-ale tu Jahowa. Boha do cara ni ibana mangulahon i?